În orașul Liteni va funcționa o substație a Serviciului de Ambulanță Județean care va dispune de un echipaj permanent. Inaugurarea și sfințirea sediului substației SAJ de la Liteni au avut loc joi, în prezența primarului orașului, Tomiță Onisii, a managerului Serviciului de Ambulanță Suceava, Cristina Cuciurean, a membrilor Consiliului Local și a câtorva cadre medicale. După o slujbă de sfințire oficiată de un sobor de preoți din Liteni, primarul Tomiță Onisii a ținut să sublinieze faptul că inaugurarea acestei substații SAJ completează investițiile pe care primăria le face pentru îmbunătățirea serviciilor medicale pentru populație. "În premieră avem în Liteni un serviciu pentru ce e mai important pe pământ, viața omului. Prin înființarea acestui serviciu aici, în Liteni, se diminuează foarte mult timpii de intervenții și astfel se va ajunge mult mai repede la cazurile de urgență, ceea ce înseamnă vieți salvate. Mă bucur tare mult că inaugurăm acest serviciu și vreau să îi mulțumesc pentru colaborare doamnei director și echipei de la Serviciul de Ambulanță Județean", a precizat Onisii. El a arătat că substația SAJ din Liteni va funcționa efectiv începând cu data de 1 aprilie și va fi un serviciu permanent. "Pe lângă toate proiectele pe care le avem, drumuri, școli, casă de cultură, sală de sport, spații verzi, biserici, astăzi inaugurăm un serviciu extrem de important pentru orașul Liteni și pentru toate localitățile învecinate. Și vreau să precizez că se lucrează foarte bine și la noul centru medical și intenționăm să deschidem și un centru medical de permanență", a declarat primarul orașului Liteni.
La rândul ei, directoarea SAJ Suceava, Cristina Cuciurean, a precizat că această substație va deservi orașul Liteni şi localitățile limitrofe, ce însumează o populație de 30.000 de locuitori.
"SAJ Suceava are ca preocupare permanentă îmbunătățirea continuă a serviciilor de urgență prespitalicească. Iar un obiectiv principal al echipei noastre este scăderea timpilor de ajungere la caz, astfel încât pacienții să beneficieze în timp cât mai scurt de intervenția medicală a echipajelor de urgență. Având în vedere amplasarea geografică, orașul Liteni beneficia de intervenția echipajelor de la Fălticeni și Suceava. Cu un echipaj în substația Liteni cresc semnificativ șansele pacienților din zonă de a beneficia de intervenție de urgență", a spus Cristina Cuciurean. Ea a arătat că acest proiect a fost realizat cu sprijinul considerabil al primarului din Liteni, Tomiță Onisii. Directorul SAJ Suceava a arătat că autoritățile locale au pus la dispoziția serviciului o clădire complet utilată și adaptată normelor impuse de lege. Cristina Cuciurean a precizat că substația de la Liteni va avea program non stop, 24 de ore din 24, aici fiind alocată o ambulanță tip B cu un echipaj format din asistent medical și ambulanțier. Ea a adăugat că își dorește ca pe viitor, substația SAJ de la Liteni să dispună și de un medic.